Datum: 5.7.2013

**SPREMLJEVALNO GRADIVO**

**KLJUČNE INFORMACIJE O BODOČEM PROGRAMU RAZVOJA PODEŽELJA RS ZA OBDOBJE 2014–2020**

1. **Strateške usmeritve PRP 2014–2020**

* **Večja ciljna osredotočenost in naravnanost v rezultate**

Na podlagi izkušenj iz programskega obdobja 2007–2013, priporočil Računskega sodišča RS in drugih institucij bo MKO pri oblikovanju končne vsebine ukrepov in v izvedbi sledilo dvema ključnima načeloma, in sicer načelu večje ciljne osredotočenosti in naravnanosti v rezultate.

* **Inovacije, skrb za okolje in podnebne spremembe – nepogrešljiv element ali »rdeča nit« vseh ukrepov PRP 2014–2020**

Ločevanja tovrstnih vsebin, kot smo ga poznali v programskem obdobju 2007–2013 in v sistemu razdelitve ukrepov na posamezne »osi«, v obdobju 2014–2020 ne bo več. Tovrstne horizontalne vsebine se morajo odraziti v vseh segmentih PRP 2014–2020.

* **Vpetost PRP 2014–2020 v širše strateške okvire**

PRP 2014–2020 z ukrepi sledi prednostnim programskim usmeritvam iz Resolucije o strateških usmeritvah razvoja slovenskega kmetijstva in živilstva do leta 2020 – »Zagotovimo.si hrano za jutri« (Ur.l. RS, št. 25/2011), operativnim programom za izvajanje omenjene resolucije ter tudi vsem ključnim strateškim dokumentom, ki opredeljujejo razvoj RS proti letu 2020.

* **Členitev podeželja za bolj ciljno usmerjeno politiko razvoja podeželja in porabo sredstev**

V PRP 2014–2020 uvajamo novo tipologijo podeželskih območij. Čeprav še vedno uporabljamo mednarodno primerljiv koncept OECD, pa v okvir meril za izbor uvajamo drugačen pristop do regionalizacije / prostorske razpršitve podpor PRP 2014–2020, ki temelji na razvojni sposobnosti podeželskih območij oz. njihovi sposobnosti aktiviranja endogenih potencialov.

1. **Izvedbeni vidiki PRP 2014–2020**

* **Sistem najvišjih priznanih vrednosti upravičenih stroškov**

Z namenom racionalnejše porabe sredstev PRP 2014–2020 uvajamo sistem najvišjih priznanih vrednosti upravičenih stroškov, ki bodo opredeljene v Katalogu stroškov za izvajanje ukrepov Programa razvoja podeželja Republike Slovenije za obdobje 2014–2020.

* **Večji poudarek realizaciji aktivnosti iz poslovnega načrta**

V okviru več ukrepov, zlasti pa 18. in 20. člena, skladno z Uredbo RP/2013/EU uvajamo večji poudarek poslovnemu načrtu. Uresničevanje poslovnega načrta je podlaga za izplačilo zadnjega obroka sredstev.

* **Poenostavitev javnih razpisov in vnaprejšnje načrtovanje**

Bistveno več pozornosti bo namenjene poenostavitvam javnih razpisov ter njihovemu vnaprejšnjemu načrtovanju. Nadaljevala se bo nadgradnja e-sistema za vlaganje vlog in zahtevkov.

1. **Podrobnejše informacije o posameznih ukrepih PRP 2014–2020**

**15. člen: *Prenos znanja in dejavnosti informiranja***

* V okviru ***ukrepa prenosa znanja in dejavnosti informiranja (15. člen)*** je ključna novost možnost izvedbe demonstracijskih projektov.
* Prenos znanja se bo naslanjal na potrebe, ki bodo identificirane po pristopu ***»od spodaj navzgor«***, torej jih bo identificirala končna ciljna skupina (končni uporabniki znanja) v sodelovanju s stroko.
* Ukrep bo zagotavljal usposabljanja tako ***za tiste upravičence, ki so vključeni v ukrepe PRP 2014–2020*** in pri katerih je udeležba na usposabljanju ena izmed obveznosti, ki jo morajo izpolniti v času trajanja ukrepa, kot tudi ***za ostale udeležence, ki bi želeli poglobiti svoje kompetence in znanja***.
* Do podpore v okviru tega ukrepa so upravičeni izvajalci usposabljanj, ki bodo ustrezno kvalificirani in bodo predložili ***tri letni program za izvedbo usposabljanj***, katerih vsebina mora prispevati k ciljem izbranih prednostnih področij ter horizontalnim ciljem (inovacije, skrb za okolje in podnebne spremembe).
* V predloženem programu lahko izvajalec prijavi najmanj 5 oziroma največ 15 vsebinsko različnih usposabljanj. Izvajalec lahko izvedbo istega programa ponovi največ trikrat, pri tem pa mora zagotoviti, da se ponovitev izpelje v različnih letih izvajanja tega programa in v različnih krajih/regijah Slovenije.
* Velik poudarek bo namenjen ***praktičnim prikazom***.

**16. člen: *Službe za svetovanje, službe za pomoč pri upravljanju kmetij in službe za zagotavljanje nadomeščanja na kmetijah***

* Uvaja se ***nov ukrep 16. člen***, ki spodbuja večji dostop do ***specializiranega svetovanja***.
* Dostopnost kakovostnih svetovalnih storitev je eden od pomembnih vzvodov za pospeševanje prenosa znanja in inovacij v kmetijstvu, gozdarstvu in na podeželskih območjih ter krepitev baze znanja.
* Svetovalne storitve morajo odgovoriti na ***povpraševanje*** oziroma dejanske potrebe končnih uporabnikov.
* Podpora v okviru tega ukrepa se odobri ***kvalificiranim organizacijam javnega in zasebnega prava***, ki bodo evidentirane kot usposobljene za izvajanje individualnih svetovanj kmetom, posestnikom gozdov, drugim upravljavcem kmetijskih in gozdnih zemljišč in MSP na podeželskih območjih.
* Z javnim razpisom bodo izbrani kvalificirani izvajalci svetovanja. Za eno področje je lahko izbranih več izvajalcev svetovanja. Seznam izbranih izvajalec bo javno objavljen. Izbrani bodo lahko za celotno obdobje izvajanja programa.
* Rezultat svetovalne storitve mora biti oprijemljiv in preverljiv.

**17. člen: *Sheme kakovosti za kmetijske proizvode, živila in kmetije***

* Namen ukrepa je omogočiti kmetom lažji prehod iz konvencionalnega načina kmetovanja v način kmetovanja, zahtevan za sheme kakovosti.
* Podpora se dodeli v obliki nepovratne finančne pomoči za kmetijska gospodarstva, ki ***na novo*** vstopajo v sheme kakovosti. Nepovratna pomoč se dodeli v obliki letnega spodbujevalnega plačila za obdobje največ petih let.

**18. člen: *Naložbe v opredmetena sredstva***

* V okviru ukrepa **18. člena** (»Naložbe v opredmetena sredstva«) se sedaj združujejo vidiki povečevanja splošne učinkovitosti kmetijskih gospodarstev, predelave, trženja in razvoja kmetijskih proizvodov ter razvoja in prilagoditve kmetijske in gozdarske infrastrukture.
* V okviru povečevanja splošne učinkovitosti (v obdobju 2007–2013 je bil temu namenjen ukrep 121 – Posodabljanje kmetijskih gospodarstev):
  + uvajamo ***dvotirni sistem spodbujanja investicij*** glede na ekonomsko velikost kmetijskih gospodarstev,
  + spodbujamo prehod na vodenje ***knjigovodstva po dejanskih prihodkih in odhodkih*** ter
  + večji poudarek namenjamo ***realizaciji aktivnosti iz poslovnega načrta***.
* V okviru spodbujanja predelave, trženja in razvoja kmetijskih proizvodov se ***ukinja segmentacija upravičencev***, kot smo jo poznali v okviru ukrepa 123 – Dodajanje vrednosti kmetijskim in gozdarskim proizvodov. Kot upravičence se v okviru 18. člena navaja pravne osebe in samostojne podjetnike posameznike. Z obdobjem 2014–2020 bodo kmetije z dopolnilno dejavnostjo do tovrstnih podpor upravičene v okviru 20. člena (»Razvoj kmetij in podjetij«).

**20. člen: *Razvoj kmetij in podjetij***

* Ta ukrep se deli na ***tri podukrepe***: ***pomoč za zagon dejavnosti za mlade kmete, pomoč za zagon nekmetijske dejavnosti in naložbe v vzpostavitev in razvoj nekmetijskih dejavnosti***.
* V okviru 20. člena (»Razvoj kmetij in podjetij«) se sedaj združuje vsebine ukrepov 311 – Diverzifikacija v nekmetijske dejavnosti, 312 – Ustavljanje in razvoj mikropodjetij, 112 – Pomoč mladim prevzemnikom kmetij.
* Ključna novost je ta, da se »start up« podpora za mlade kmete ***ne povezuje več z lastniškim prevzemom***, temveč z upravljanjem kmetijskega gospodarstva. Večji poudarek je namenjen ***realizaciji poslovnega načrta*** (na izvedbo vseh aktivnosti je vezano zadnje izplačilo sredstev). Prav tako bo poraba zagonske podpore vezana na izvedbo v poslovnem načrtu opredeljenih investicij.
* Prav tako je sedaj ***jasno določena vsebina in namen zagonske podpore*** ***za nekmetijske dejavnosti in naložbami vanje***. Namen ukrepa je vzpostavitev, razvoj in naložbe v dejavnosti, ki bodo povezane z izkoriščanjem gozdnega potenciala (predvsem dodajanje vrednosti proizvodom iz lesa), dodajanjem vrednosti in trženjem kmetijskih in živilskih proizvodov, obnovljivimi viri energije, trajnostnim sonaravnim podeželskim turizmom, socialno-varstvenimi storitvami, prenosom znanja in socialnim podjetništvom.
* Do podpor za ta namen bodo upravičeni ***kmetje ali člani kmečkega gospodinjstva***.

**27. člen: *Naložbe v gozdarske tehnologije ter predelavo in trženje gozdnih proizvodov***

* V okviru ukrepa 27. člena (»Naložbe v gozdarske tehnologije ter predelavo in trženje gozdnih proizvodov«) se sedaj združujeta dva nekdanja ukrepa iz obdobja 2007–2013, to sta ukrepa 122 – Povečanje gospodarske vrednosti gozdov in del ukrepa 123 – Dodajanje vrednosti kmetijskim in gozdarskim proizvodom.
* Ta ukrep vidimo kot enega izmed ključnih v spodbujanju ***razvoja gozdno-lesnih verig***.

**28. člen*: Ustanovitev skupin proizvajalcev***

* Pri ukrepu 28. člena (»Ustanovitev skupin proizvajalcev«) je ključna novost ta, da se ukrep širi tudi na področje ***gozdarstva***.
* Podpora je omejena na skupine proizvajalcev, ki ustrezajo opredelitvi pojma MSP.

**29. člen: *Kmetijsko-okoljsko-podnebni ukrep***

* Kmetijsko-okoljskim plačilom iz programskega obdobja 2007–2013 se v novem programskem obdobju 2014–2020 dodaja »podnebni vidik«.
* Kmetijsko-okoljska in kmetijsko podnebna plačila (29. člen) so sedaj zasnovana drugače – paketnega pristopa ni več, temveč se daje kmetu možnost, da si sam oblikuje ***nabor dodatnih zahtev***, poleg osnovnih, ki jih je pripravljen izvajati.
* Upravičenec, ki je vključen v ukrep, mora izpolnjevati vse osnovne zahteve in izvajati eno ali več dodatnih zahtev po lastni izbiri. ***Dodatne zahteve se nanašajo na naslednje kategorije shem***:
  + gnojenje;
  + varstvo rastlin;
  + posevki/kolobarjenje;
  + obdelava/oskrba;
  + košnja/paša;
  + travniški sadovnjaki;
  + nasadi z njivsko rabo oziroma večnamenski sadovnjaki;
  + planine;
  + genski viri;
  + sobivanje z zvermi in divjadjo.
* Upravičenec, ki v okviru ukrepa izvaja ***naravovarstvene aktivnosti*** na travinju, mora izpolnjevati vse osnovne zahteve in izpolnjevati splošne zahteve ter izvajati najmanj tri dodatne zahteve po lastni izbiri.
* Pomembna novost ukrepa je, da kot pogoj upravičenosti (vstopni pogoj) uvaja ***predhodno usposabljanje*** in ***načrt aktivnosti*** (ključni podatki o kmetijskem gospodarstvu, izbranih zahtevah, površinah, na katerih se bodo zahteve izvajale itd.), ki ga je potrebno imeti narejenega pred vstopom v ukrep. Namen tovrstnega načrta aktivnosti je seznanitev kmeta z namenom, smotrom kmetijsko-okoljski-podnebnih plačil ter vsemi zahtevami in obveznostmi, kar bi po naši presoji lahko prispevalo k zmanjšanju stopnje napake in posledičnih vračil iz naslova izvajanja tega ukrepa. Usposabljanja in priprava načrtov aktivnosti je predvidena v letu 2014.
* Zaradi zamika reforme Skupne kmetijske politike se ta ukrep začne izvajati ***s 1.1.2015***. Izvajanje kmetijsko-okoljskih plačil 2007–2013 se zato podaljša še v leto 2014.

**30. člen: *Ekološko kmetovanje***

* Ekološko kmetovanje (30. člen) je postal z obdobjem 2014–2020 ***samostojen*** ukrep.
* V okviru ukrepa se bo spodbujalo ***izvajanje*** ekološkega kmetovanja kakor tudi ***preusmerjanje*** v ekološko kmetovanje.
* Za vstop v ukrep ekološko kmetovanje mora upravičenec izpolnjevati naslednje ***pogoje*** upravičenosti:
  + upravičenec se mora pri pooblaščeni organizaciji za kontrolo in certificiranje ekološkega kmetovanja vključiti v kontrolo najkasneje do 31. 12. tekočega leta za naslednje leto;
  + kmetijsko gospodarstvo mora biti vpisano v register kmetijskih gospodarstev, v skladu s predpisom, ki ureja register kmetijskih gospodarstev;
  + pred vstopom v ukrep ekološko kmetovanje mora biti za kmetijsko gospodarstvo izdelan ***načrt aktivnosti***, ki vključuje opis kmetijskega gospodarstva (usmeritev, način proizvodnje, številka GERK-PID-a, vrste rabe zemljišč, število hektarjev, število in vrsta živali ipd.).
* Zaradi zamika reforme Skupne kmetijske politike se ta ukrep začne izvajati ***s 1.1.2015***. V letu 2014 se ekološko kmetovanje spodbuja v okviru kmetijsko-okoljskih plačil 2007–2013.

**32. člen: *Plačila območjem z naravnimi ali drugimi posebnimi omejitvami***

* Zaradi zamika reforme Skupne kmetijske politike se ta ukrep začne izvajati s 1.1.2015. V letu 2014 nadaljujemo z izvajanjem obstoječega ukrepa.
* Višina izravnalnega plačila bo z letom 2015 v celoti odvisna od števila točk v registru KMG v območjih z omejenimi možnostmi za kmetijsko dejavnost.
* Kar zadeva dlje časa trajajočo reformo razmejitev območij z naravnimi omejitvami, ki niso gorska, je bila z najnovejšim političnim dogovorom na Svetu kmetijskih ministrov 24. in 25.6.2013, državam članicam dana možnost, da razmejitev zaključijo najkasneje do leta 2018.

**34. člen: *Dobro počutje živali***

* V RS se uvaja popolnoma nov ukrep »Dobro počutje živali« (34. člen). Namen ukrepa je spodbujanje rejcev k prostovoljnemu prevzemanju ***nadstandardnih zahtev*** pri zagotavljanju dobrega počutja živali (pri reji krav molznic in prašičev).

**36. člen: *Sodelovanje***

* Uvaja se popolnoma nov ukrep »Sodelovanje« (36. člen). To je tudi povsem nov ukrep na EU ravni. Ta ukrep podpira raznovrstne oblike sodelovanja, s katerimi bo akterjem na podeželskih območjih omogočeno lažje premagovanje ekonomskih, okoljskih in drugih omejitev, s katerimi se ti soočajo zaradi razdrobljenosti. Sodelovanje, ki bo podprto v okviru PRP 2014–2020, zajema:
  + ***pilotne projekte***, ki so pomembno orodje za preizkušanje tržne uporabnosti tehnologij, tehnik, praks v različnih okoliščinah ter po potrebi za njihovo prilagoditev,
  + ***razvoj novih proizvodov, praks, postopkov in tehnologij*** v kmetijskem, živilskem in gozdarskem sektorju,
  + ***horizontalno in vertikalno sodelovanje*** med udeleženci v dobavni verigi,
  + ***promocijske dejavnosti*** na lokalni ravni, ki so povezane z razvojem kratkih dobavnih verig in lokalnih trgov ter
  + ***skupinske pristope k okoljskim projektom*** in sedanjim okoljskim praksam.
* Sodelovanje na omenjenih področjih se lahko zagotovi v različnih oblikah, ki vključujejo vsaj dva subjekta, in zlasti:
  + ***pristope sodelovanja*** med različnimi subjekti na področju kmetijstva, prehranske verige in gozdarstva ter med drugimi subjekti, ki prispevajo k doseganju ciljev in prednostnih nalog v okviru politike razvoja podeželja, vključno z medpanožnimi organizacijami;
  + ***vzpostavljanje grozdov in mrež***, ki so posebno pomembni za izmenjavo strokovnega znanja in izkušenj ter razvoj novega in specializiranega strokovnega znanja in izkušenj, storitev in proizvodov;
  + ***ustanovitev in delovanje operativnih skupin Evropskega inovacijskega partnerstva (EIP)*** na področju kmetijske produktivnosti in trajnosti. Operativne skupine EIP ustanovijo zainteresirani subjekti, kot so kmetje, raziskovalci, svetovalci, podjetja, nevladne organizacije in drugi akterji, ki delujejo v kmetijskem in živilskem sektorju, z namenom zapolnjevanja vrzeli med raziskavami in kmetijsko prakso preko spodbujanja hitrejše in širše uporabe inovativnih rešitev – inovacij – v praksi.

***Ukrepi LEADER***

* Ključna novost ukrepov LEADER je večji poudarek ***koncentraciji*** oziroma ***tematskemu osredotočenju sredstev*** (v okviru lokalne razvojne strategije naj bi se opredelili največ dve ključni tematski področji, ki naj bi jima sledili tudi projekti) ter večji naravnanosti v doseganje jasnih rezultatov, ki morajo izkazovati trajnost tudi po izteku podpor.